વિદેશી વાનગી | બ્લોગોત્સવ
Category Archives: વિદેશી વાનગી
નટ ચિકિ મન્ચીઝ
પલાળીને છોલેલી બદામ – અડધો કપ, કાજુ – અડધો કપ, અખરોટ – અડધો કપ, તલ – અડધો કપ, ગોળ – દોઢ કપ, કેસર – થોડા તાંતણા, ઘી – ૧ ચમચો
કાજુ અને બદામને સહેજ શેકી અને અધકચરા ટુકડા કરો. અખરોટનો ભૂકો કરો. એક ટ્રેને ગ્રીઝ કરો. ગોળને એક પેનમાં ઓગાળી તેમાં કેસર ભેળવો. ગોળ બરાબર ઓગળી જાય એટલે તેમાં શેકેલા તલ, કાજુ, અખરોટ અને બદામ નાખી સારી રીતે મિકસ કરો.
આ મિશ્રણને ગ્રીઝ કરેલી ટ્રેમાં કાઢી તેના પર હળવે હાથે વેલણ ફેરવી ઉપરની સપાટી એકસરખી કરો. ઉપર થોડું ધી લગાવી તેના મનપસંદ આકારના ટુકડા કરો. ઠંડું પડે એટલે ટુકડા અલગ કરી સર્વ કરો.
પાલક મશરૂમ સલાડ
પાલકની સમારેલી ભાજી – ૧ ઝૂડી , લીલી ડુંગળી – ૩ નંગ, મશરૂમનાં પતીકાં – ૧ વાટકી, મૂળાનાં પતીકાં – અડધી વાટકી , શેકેલા કાજુ – ૧ વાટકી
પાલકની ભાજીના રેસા કાઢી બારીક સમારી તેને સારી રીતે ધોઇ લો. લીલી ડુંગળીને પણ બારીક સમારવી જેથી તે પાલક સાથે ભળી જાય.
ત્યાર બાદ અન્ય સામગ્રી પણ ભેળવો. મશરૂમના એવી રીતે પતીકાં કરો કે તેના છેડા ખુલ્લા રહે જેથી તે ફૂલ જેવું દેખાય. આ ટેસ્ટી સલાડને મિકસ કરી સર્વ કરો.
મશરૂમ પાસ્તા
પાસ્તા – ૧ કપ, કેપ્સીકમ – ૧ નંગ, લીલું લસણ – પા કપ (સમારેલું),મશરૂમ – ૧ કપ, ટામેટાં સોસ – ૨ નાની ચમચી, ડુંગળી – ૨ ચમચી (બારીક સમારેલી), ગાજર – ૧ નંગ (લાંબા પીસ સમારેલા), માખણ – ૧ નાની ચમચી, તેલ – ૧ નાની ચમચી, મીઠું અને મરીના પાઉડર – સ્વાદ મુજબ
પાંચ કપ પાણીમાં એક ચમચી તેલ અને ચપટી મીઠું નાખી એમાં પાસ્તા નાખો. પાંચ સાત મિનિટ તેને ઉકાળો. ચારણીમાં નીતારી દો. કેપ્સીકમમાંથી બીજ કાઢી પાતળા લંબાઇમાં કાપો.
એક નોનસ્ટિક પેનમાં માખણ અને તેલ મિકસ કરી એમાં ડુંગળી સાંતળો. એમાં લીબું લસણ તથા બીજા શાકભાજી નાખી પાંચ મિનિટ ચડવા દો.
ત્યારબાદ તેમાં પાસ્તા, મીઠું, ટામેટાનો સોસ, મરીનો પાઉડર વગેરે નાખી બે મિનિટ ચડવા દો. ગરમ ગરમ સર્વ કરો.
ચીકપી એન્ડ પોટેટો બર્ગર
કાબુલી ચણા – ૧ કપ, બાફેલા બટાકાનો છૂંદો – ૪-૫ નંગ, તેલ – ૧ ચમચો, તળવા માટે,સમારેલી ડુંગળી – ૧ નંગ,સમારેલાં લીલાં મરચાં – ૨ નંગ,સમારેલી કોથમીર – ૨ ચમચા,મીઠું – સ્વાદ મુજબ,લીંબુનો રસ – દોઢ ચમચી
બ્રાઉન બ્રેડ ક્રમ્બ્સ – પોણો કપ,સર્વ કરવા માટે ઘઉના બર્ગર બન – ૪ નંગ,રાઇની પેસ્ટ – ૧ ચમચો
ટોમેટો કેચઅપ – ૮ ચમચા,લેટયૂસનાં પાન – ૧૦-૧૨
ડુંગળીની રિંગ્સ – ૧ નંગ
કાબુલી ચણાને પલાળી, બાફીને તેનો છૂંદો કરો. પેનમાં એક ચમચો તેલ લઇ તેમાં ડુંગળીને આછા બદામી રંગની સાંતળો. લીલાં મરચાં નાખી અડધી મિનિટ સાંતળો. આમાં બટાકાના છૂંદા સાથે ચણાનો છૂંદો, કોથમીર, મીઠું નાખો અને બરાબર મિકસ કરો. લીંબુનો રસ ભેળવો.
આ મિશ્રણમાંથી થોડો ભાગ લઇ ગોળો વાળો. તેને બ્રેડક્રમ્બ્સમાં રગદોળી સહેજ દબાવીને પેટીસ બનાવો. આ રીતે બધા મિશ્રણની પેટીસ તૈયાર કરો. હવે એક પેન ગરમ કરી, સહેજ તેલ મૂકી તેમાં એકસાથે ત્રણ-ચાર પેટીસ ગોઠવી બંને બાજુએ આછા બદામી રંગની સાંતળો.
બર્ગર બનને વચમાંથી કાપો મૂકી તેને લોઢી પર સહેજ કડક શેકો. લેટયૂસનાં પાનના હાથથી ટુકડા કરો. તેના પર રાઇની પેસ્ટ અને ટોમેટો કેચઅપ બર્ગરના નીચેના ભાગ પર લગાવો અને તેના પર લેટયૂસનાં પાન ગોઠવો.
દરેક પાન પર પેટીસ ગોઠવો. બનના ઉપરના અડધા ભાગ પર રાઇની પેસ્ટ અને ટોમેટો કેચઅપ લગાવો. તેના પર ડુંગળીની રિંગ્સ ગોઠવો. આ રીતે બધાં બર્ગર તૈયાર કરીને તરત જ સર્વ કરો.
ગ્રિલ્ડ કોર્ન એન્ડ કેપ્સિકમ ટોસ્ટિઝ
બ્રેડ – ૮ સ્લાઇસ
મકાઇના દાણા (બાફેલા) – ૧ કપ
સમારેલું કેપ્સિકમ – ૧ નંગ
ચીઝનું છીણ – દોઢ કપ
સમારેલાં લીલાં મરચાં – ૨-૩ નંગ
સમારેલી કોથમીર – ૨ ચમચા
મરીનો પાઉડર – ૭-૮ નંગ
ઓવનને ૧૮૦ ડિગ્રી સે. પર ગરમ કરો. એક બાઉલમાં મકાઇના દાણા, કેપ્સિકમ, ચીઝનું છીણ, સમારેલા લીલાં મરચાં, કોથમીર, ડુંગળી, મરીનો પાઉડર અને મીઠું મિકસ કરો.
આ મિશ્રણના આઠ એકસરખા ભાગ કરો. લોઢી ગરમ કરી બ્રેડની સ્લાઇસને એક સાઇડે શેકો. બીજી તરફ મકાઇના દાણા અને ચીઝનું મિશ્રણ પાથરો. તેને બેકિંગ ટ્રેમાં ગોઠવી ટોપિંગ સુધી આછા બ્રાઉન રંગની થાય ત્યાં સુધી બેક થવા દો. દરેક સ્લાઇસને ત્રાંસી કાપી ટોમેટો કેચઅપ સાથે ગરમ સર્વ કરો.
ઈટાલીયન કેનેલોની
1 કપ મેંદો, 2 ચમચી તેલ, 1 ચમચી બેકિંગ પાવડર, અડધી ચમચી મીઠું, 1 ચમચી દળેલી ખાંડ, પાણી જરૂર મુજબ.
2 ચમચી બટર, 1 નંગ ડુંગળી, 2 ચમચી પાલક, 2 ચમચા બાફેલા બટેટાનો માવો, 1 ચમચો બાફેલા લીલા વટાણા, અડધી ચમચી મીઠું, અડધી ચમચી મરી પાવડર, 1 ચમચી લીંબુનો રસ, અડધી ચમચી જાયફળ પાવડર, ટમેટો સોસ જરૂર મુજબ, ચીઝ જરૂર પ્રમાણે.
સૌ પ્રથમ એક બાઉલમાં મેંદાનો લોટ લો. તેમાં તેલનું મોણ, બેકિંગ પાવડર, મીઠું, દળેલી ખાંડ ઉમેરી, બધું જ મિક્સ કરી કણક બાંધો. ઢીલો પણ નહિ અને કઠણ પણ નહિ તેવો પ્રમાણસરની કણક બાંધી, તેલ નાખી ખુબ કેળવી, એક બાજુ રાખી મૂકો.
હવે સ્ટફિંગ માટે એક કઢાઈમાં 2 ચમચી બટરલ મૂકો. બટર ગરમ થાય એટલે તેમાં કાંદાનું છીણ ઉમેરી 2 મિનિટ સાંતળો. હવે તેમાં સમારેલા પાલકના પાન, બાફેલા બટેટાનો માવો, બાફેલા લીલા વટાણા, મીઠું, મરી પાવડર, લીંબુનો રસ અને જાયફળ પાવડર ઉમેરી બધું જ સારી રીતે મિક્સ કરી ગેસ બંધ કરી દો.
હવે એક બીજી કઢાઈમાં 4 કપ પાણી ગરમ મૂકો, તેમાં થોડું મીઠું અને તેલ ઉમેરી ઉકળવા દો.
બીજી તરફ મેંદાની કણકમાંથી મેંદાનું જ અટામણ લઈને રોટલી વણો. આ રોટલીને ઉકળતા પાણીમાં નાખી બફાવા દો. ત્યારબાદ ઝારા વડે રોટલી હળવા હાથે બહાર કાઢી લો. તેના પર સોસ લગાવી, સ્ટફિંગ મૂકી, વાળીને કવર કરી દો. બેકીંગ ટ્રેમાં બટર લગાડી કેનેલોની મૂકી, થોડીવાર માટે બેક કરો. બહાર કાઢી ફરી તેમાં પર સોસ લગાવી, ચીઝના છીણથી સજાવો. ગરમ ગરમ જ સર્વ કરો.